Diana Richardson és Michael Richardson

Tantrikus szex férfiaknak

Diana Richardson

és

Michael Richardson

Tantrikus szex
férfiaknak

Budapest, 2024

A mű eredeti címe: Tantric Sex for Men

Making Love a Meditation

Az eredeti mű az Inner Traditions International kiadóvállalat tagja, a Destiny Books gondozásában jelent meg 2010-ben.

www.DestinyBooks.com

Szöveg ©: Diana Richardson és Michael Richardson, 2010

Illusztráció ©: Diana Richardson, 2004, 2010

© Bioenergetic Kiadó Kft., 2024

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-670-5

© Fordította: Esze Dóra

Főszerkesztő: Kajtár-Schneider Krisztina

Felelős szerkesztő: Varga Virág

Borítógrafika: Vancsura Olga

Minden jog fenntartva, beleértve a részletek közlésének jogát is az írott és elektronikus sajtóban.

Földanyának

Tantrikus inspiráció

Még ha egy teljes élet szexuális tapasztalata áll is mögöttünk, soha nem érünk el a magasságos állapotig, az isteni minőség közelébe. Miért van ez így? A férfi elérheti az időskort, az életútja végét, akkor sem szabadul meg a vágyakozástól a test iránt, attól a szenvedélytől, hogy szexeljen, soha. Miért? Mert soha nem értette meg, vagy soha senki nem nyitotta fel a szemét arra, hogy miben áll a szex művészete, a szex tudománya. Soha át sem villant az agyán, nem tárgyalta ki a kérdést a felvilágosultakkal.

Osho: Feljegyzett tanítások
From Sex To Superconsciousness
(A szextől a szupertudatosságig)

Tartalomjegyzék

Michael Richardson előszava

Bevezetés

1. Cipeljük magunkkal: a férfiak teljesítménykényszere

2. Akaratlan ejakuláció és érzéketlenné vált felületek

3. Az ejakuláció nem egyenlő a férfiorgazmussal

4. A nő mint környezet: egyenrangú és ellentétes erő

5. A nagy hatalmú elektromágneses szerkezet: a pénisz

6. Tudatosság, mozgás, behatolás, erekció

7. Randevú, előjáték, csók, testhelyzet

8. A szexuális gyógyulás és a férfitekintély

9. A szeretet és a szerelem művészete, továbbá hogyan legyünk úrrá az indulatainkon

10. Ezt élték át ők

Függelék

Tudatosító és érzékenyítő gyakorlatok

Ajánlott olvasmányok, források

A szerzőkről

Tantrikus inspiráció

A szex minden olyan alkalommal helytelen, amikor puszta öntudatlan, hajszolt, mechanikus vágy. Emlékezz erre: nem a szex a helytelen, hanem az, ha mechanikusan végezzük. Ha az intelligencia fényét bele tudod vinni a saját szexualitásodba, át fogja alakítani. Akkor attól kezdve már nem is szexualitással van dolgod – hanem valami egészen mással, annyira, hogy szavad sincs rá.

Keleten van rá szavunk: tantra. Nektek, ott nyugaton, nincs rá szavatok. Amikor szex és intelligencia összeáll, teljesen újféle energia teremtődik. Ezt az energiát hívják tantrának.

Osho: Feljegyzett tanítások
Philosophia Perennis

Előszó

Írta Michael Richardson

A szex nem az, aminek látszik. Mindannyiunkban élnek olyan előképzetek és ötletek a szexualitással kapcsolatban, amelyeket megörököltünk, amelyek többnyire hamisak, és amelyek egy pányvát vagy sorompót húznak fel, amely elválaszt minket a szex valódi hatalmától. Ha a félreértések megörökölt pányvája mögé nézünk, felfedezzük, hogy a szexualitás valami teljesen más, mint aminek nagy általánosságban hisszük. A szexuális felfedezés során én személy szerint rádöbbentem a szex valódi funkciójára – ez pedig az, hogy több szeretetet vigyünk a világba. Minden egyes emberben megvan a lehetőség, hogy a szeretet hírnöke legyen azáltal, hogy több szeretetet generál, és felkínálja a világnak.

A feltételes reflexek – múltbeli tapasztalataink és elképzeléseink – pányvája korlátozza a szexuális nyelvet. Tulajdonképpen mit akar egy férfi, amikor szeretkezik egy nővel? Mi a szeretkezés végső célja és jelentése? Hát nem az ejakuláció, hanem az, hogy a férfit szeresse egy nő.

A nő a szeretet és szerelem forrása, a szeretet és szerelem édesanyja, én pedig férfiként erre rá tudok csatlakozni. Nekem ez itt csakis a szeretetről és a szerelemről szól. Azáltal, hogy beleálltam az itt és mostba, arra jöttem rá, hogy a csendben és nyugalomban, és ebbe beletartozik a külső mozgás alatt jelen lévő, belső csend és nyugalom is, megtalálom a kapcsolódást a „szerelem kertjével” a nőben. Semmi olyan kielégítő és egyben megható nem tud lenni, mint látni, ahogy a nő sugárzik, kivirágzik a szerelemben.

Én tudom, mi a reménység az emberiség számára. Csakis az, ha a férfi képes meghaladni a saját tanult szexuális reflexeit, és beledőlhet és megpihenhet a maga hiteles férfitekintélyében. Akkor aztán békét köthet a nővel, és szeretkezhet a nő testével, szívével, lelkével.

Bevezetés

Rengeteg olyan könyvet írtak már a szexről, amelyek egy sor technikát ajánlanak az „erőfeszítés”-, a „tevékenység”-jellegű megközelítés jegyében. Kevés szó esik a „relaxált”, „nem tevékeny” szexuális felfogásról – ezért döntöttünk úgy, hogy írunk egy könyvet a témában a férfiak szemszögéből. A „nem tevékeny” szemlélet önmagában nem technika, hanem lehetőség a változásra, azáltal, hogy a szexuális kommunikációnkon változtatunk. Az irányt úgy képzeljük el, mintha meditációnak tekintenénk a szexuális egyesülést, ahol az intelligenciát visszaszolgáltatjuk a nemi szerveknek.

A Tantrikus szex férfiaknak a már megjelent A női orgazmus a tantra szellemében (Budapest, 2024, Bioenergetic Kiadó) című kötet folytatása, és az is igaz, hogy sok férfi szerint az utóbbi valójában férfiaknak szól. Mindazonáltal hatalmas érték önmagában, ha képesek vagyunk a szexualitást kimondottan a férfi szemszögéből feltérképezni. Az olvasónak erősen ajánljuk még a The Heart of Tantric Sex: A Unique Guide To Love And Sexual Fulfillment (A tantrikus szex szíve: Egyedülálló útmutató a szerelemhez és a szexuális beteljesüléshez) című kötetet, amelyben a „Szerelmi megoldóképletek” mellett sok olyan részlet szerepel a szeretkezéssel kapcsolatban, amelyeket itt most nem feltétlenül fogunk érinteni. Jelenleg az a szándékunk, hogy teljesen új színben tüntessük fel a szexet, olyanban, amely forradalmi léptékű szintlépést hozhat azzal kapcsolatban, ahogyan a szexről gondolkozunk, következésképpen ahogy kifejezzük magunkat benne és általa. A felfogásunk átalakításával képesek vagyunk tudatosan előidézni, hogy a testünk belelazuljon önnön belső bölcsességébe, és úgy nyilvánuljon meg, ahogy azt a természet megálmodta.

A tudásunk java része személyes tapasztalaton alapul, több ezer pár igazolta vissza, akik részt vettek valamelyik egyhetes „Ezt jelenti szeretkezni” elvonulásunkon az elmúlt húsz év során. A workshopban nincs meztelenség, nincs párcsere, és minden pár úgy vág bele, hogy arra az egy hétre a felek jóban-rosszban elköteleződnek a másik iránt. A hangulat tiszteletteljes, támogató, profi. Időnként elmondjuk a pároknak, milyen szerencsésnek érezzük magunkat, ez a világ legjobb szakmája. Az az igazság, hogy színtiszta jóérzés, egyáltalán nem is tűnik munkának. Örömünk határtalan, amikor a párok a szemünk láttára emelkednek bele a szerelembe a stagnáló állapotból, mindössze néhány nap alatt. A workshopon nem egy, hanem huszonöt vagy még több párral foglalkozunk egyszerre. Részünkről minden egyszerűen, gyengédséggel, természetesen, és gyakorlatilag erőfeszítés nélkül halad.

Bár az emberiség több ezer éve műveli egy bizonyos módon a szexet, meggyőződésünk, hogy nem kell ennek örökké így történnie. Az évek során azt tanultuk meg, hogy ha változtatunk azon, ahogy szeretkezünk, az az életünket is megváltoztatja és óriási erővel ruházza fel, és ez a mindenféle csupa szeretet, varázslatos, titokzatos módon megy végbe. Azonban az ilyenfajta változás előfeltétele mindig a közvetlen tapasztalat, nem elég helyeselni, milyen nagyszerű ötlet. A bensőséges tudást az nyerheti el, aki teljes egészében, sejtszinten átéli a személyes élményt. Ha a szeretet és szerelem magasabb rezgésévé alakítjuk az alapvető szexuális energiánkat, úgy, ahogy a következő fejezetekben az le van írva, az egészen új minőséget ad annak, ahogy szeretünk, a tudatosság személyes, társadalmi és kozmikus szintjén.

A munka során olyat is láttunk, hogy bizonyos párok szétváltak, ki-ki ment tovább a maga útján. Ez természetes. A mi módszerünk nem csodafegyver; nagyobb részben múlik az egyén tudatosságán, kíváncsiságán, a változás iránti érdeklődésén, mint bármi máson. Megdöbbenésünkre az évek alatt azt tapasztaltuk, hogy nagyságrendileg elég stabil azon férfiak száma, akik jártak már nálunk, majd visszatérnek az új szerelmükkel. A tettek hangosabbak, mint a szavak, így mondják, és az a tény, hogy ilyen sok férfit újra üdvözölhetünk, eleven ajánlása annak, micsoda hatalmas érték, ha az ember újratanulja a szeretkezést. Az a férfi, aki csak egyszer is volt már olyan szerencsés, és kóstolót kapott abból, milyen az, ha a férfipotenciál belefolyik, átfolyik a nőn, és milyen az, amikor ezt a nő elfogadja, természetesen bízik abban, hogy a jövőben is hasonló élményben lehet része.

Néha a nőkben nagyobb a hajlandóság arra, hogy változtassanak a szexuális szokásaikon, mint a férfiakban. Ha társad, a nő készen áll az ismeretlenbe vezető kalandra, hagyd, hogy vezessen, hagyd, hogy új horizontok felé vigyen. Próba szerencse. Nincs vesztenivalód. Nagyon valószínű, hogy több szeretettel és tudással leszel gazdagabb, mint ahogy azt el bírod képzelni.

Számtalan csodálatos jelenséget illetően nagyot fejlődött az emberiség, ennek dacára a szexualitás felfedezetlen terület, hiába a legotthonosabb. Talán most jött el az ideje annak, hogy az ismerős dolgainkat meghaladjuk, és tegyünk egy lépést előre az emberiséget érintő szexuális fejlődésben.

Forró hálánkat szeretnénk kifejezni azoknak a férfiaknak és nőknek, akik már megtették ezt a lépést, és akik megírták nekünk, mit tapasztaltak: köszönjük, hogy megengeditek, hogy felhasználjuk a szavaitokat, amikor arra bátorítunk másokat, hogy induljanak felfedezőútra a saját szexuális potenciáljukat illetően.

Az a tantrikus inspiráció, amelyet mi ezúton átadunk nektek, spirituális mesterünktől, Oshótól – vagy, ahogy korábban ismerte a világ, Bhagvan Srí Radzsnístől – ered. Ahogy Osho a tantra tanításait értelmezi, az a valamennyi vallási és spirituális hagyomány legnagyobb lényegét adó harmóniakeresés, teljesség és szeretet kérdéseit veszi célba. Ugyanez a legfontosabb vonása a két ember közötti tantrikus kapcsolatnak is. Kiváltságnak érezzük, hogy ebben a könyvben közölhetjük Osho tantrikus inspirációjának egy-egy részletét. Osho írott szövegként megjelenő szavai eredetileg spontán, rögtönzött előadások és beszélgetések voltak, később adták ki könyv formájában. Az itt olvasható idézetek nekünk nagy lökést adtak az úton, de semmiképp nem reprezentálják Osho spirituális tudását az emberi tényezőről a maga teljességében és sokszínűségében.

Mindketten nagyon is tudatában vagyunk annak, hogy Osho olyan formában befolyásolta az életünket, amilyet az út elején el sem tudtunk képzelni. Ezért a hatalmas megtiszteltetésért fogadja végtelen szeretetünket és hálánkat.

Osho a szexről

Osho spirituális tudása az emberi tényezőről

Csaknem négyszáz könyv borítóján áll ott a nevem. Ebből a négyszázból csak egy szól a szexről, és még az sem igazán; alapvetően arról szól, hogyan emelkedjünk a szex fölé, milyen módon szublimáljuk a szexuális energiát, mert a szex a bázisenergiánk. Élet fakadhat belőle... Kizárólag az ember képes arra, hogy a szexuális energia jellegét és minőségét átalakítsa. A könyv címe A szextől a szupertudatosságig – de a magasrendű tudatosságról nem beszél senki. A könyv valójában a szupertudatosságról szól, a szex csak arra való, hogy onnan induljunk el, mert ma mindenki ott áll.

Vannak módszerek arra, hogy az energia elinduljon felfelé. Keleten már legalább tízezer éve létezik egy különleges tudomány, amelynek a neve tantra. A tantrának nincs nyugati megfelelője. Az emberek tízezer éve kísérleteznek azzal, hogyan lehetne a szexuális energiát spirituálissá alakítani, miként válhatna az emberi szexualitás spiritualizmussá. A módszer kipróbált, kétség nem fér az eredményességéhez – sok ezer ember élte át ezt az átalakulást. Nagyon úgy fest, a tantra az a tudomány, amelyet előbb-utóbb az egész világ el fog fogadni, mert az emberiség ma mindenféle perverzióktól szenved. Ezért beszélnek nekem úgy a szexről, mintha az lenne a munkám, mintha én napi huszonnégy órában beszélnék a szexről. Az emberiség elfojtott szexualitása a gond. Csakis arra törekedtem, hogy a ti szexualitásotokat természetes, elfogadott jelenséggé tegyem, hogy megszűnjön az elfojtás – akkor nem lesz szükség pornóra, nem lesz elnyomás –, és akkor majd nem álmodoztok a szexről. Akkor majd át lehet alakítani az energiát.

Léteznek érvényes módszerek arra, hogy ugyanaz az energia, amely életet hoz a világba, új életet hozzon el nektek. A könyvnek végig ez a témája. Csakhogy maga a téma senkit nem érdekelt, senki nem foglalkozott azzal, vajon mi okom van ilyesmiről beszélni. A címben szerepelt a szex szó. Ennyi elég is volt.

A könyvet nem szexre kell használni; ez az emberiség egyetlen szexualitás ellen szóló könyve, de milyen különös... A könyvben le van írva, hogy lehetséges a szexualitáson túljutni, át lehet hatolni rajta – ezt jelenti a kifejezés, hogy „a szextől a szupertudatosságig”. Ma a szexben állunk azon a szinten, ahol a szupertudatosságban kellene. Az odavezető út egyszerű: legyen a szex a vallásunk része, váljon szentté. A szexnek le kell dobnia magáról az obszcenitást, a pornót, nem szabad elítélni, sem elfojtani, ellenben óriási tisztelettel kell fordulnunk hozzá, mert belőle születünk. Az élet forrása. Aki az élet forrását elítéli, mindent elítél. A szexualitást egyre magasabbra és magasabbra kell emelnünk, amíg csak eléri a végső csúcsot. Amely nem más, mint a szamadi: a szupertudatosság.

Osho: Feljegyzett tanítások

Sex Matters: From Sex to Superconsciousness
(Számít a szex: A szextől a szupertudatosságig)

Tantrikus inspiráció

Az embereknek pedig komoly fejfájást jelent a szex, holott a probléma épp az aggodalom, meg az erőfeszítés, hogy valamit tenni kell. A szex magától történik; nem tartozik azok közé a dolgok közé, amiket meg kell tenni. Meg kell tanulnotok a keleti hozzáállást, a tantrikus felfogást. A tantrikus felfogás az, hogy szeretettel fordulok a másikhoz. Nincs szükség tervre, semmit nem kell fejben elpróbálni. Semmi különöset nem kell tenni: légy szeretetteljes, légy elérhető. Játszadozzatok kedvetekre egymás energiájával. És ha szeretkezésre kerül a sor, nem kell törekedni arra, hogy remekül sikerüljön, mert akkor tettetni kezdesz, és a másik is. Úgy fog tenni, mintha fantasztikus szerető lenne, és te is úgy fogsz tenni, mintha fantasztikus szerető lennél... Aztán ott marad két kielégületlen ember. Semmit nem kell beállítani. Ima a csendben. A szeretkezés meditáció. Szentséges dolog, a legszentebb. Úgyhogy szeretkezés közben csak lassan..., és ízlelgessétek, fogadjátok be minden aromáját. Nagyon lassan: semmi sietség, nem kell sietni, van idő.

Osho: Feljegyzett tanítások

The Open Secret (A nyílt titok)

1. Cipeljük magunkkal: a férfiak teljesítménykényszere

A férfiak életében az egészen korai évektől kezdve központi és nagyon jelentős szerepet játszik a szexualitás, és fontos is marad, teljesen függetlenül attól, hogy az illető férfi gyakran, ritkán vagy egyáltalán nem él szexuális életet. Mivel a szex kulcsfontosságú az élet fenntartásában, az aktusnak vannak alapvető aspektusai, amelyeket elrejtünk szem elől, amelyek soha nem kerülnek elő, hogy bárki megvizsgálhassa vagy megkérdőjelezhesse őket. Ha azonban kicsit is megkapargatjuk a felszínt, meghökkentően hamar ott tartunk, hogy a férfiak őszintén elmesélik, mit éreznek. A legtöbb férfi minden további nélkül beismeri, hogy több szexre vágyik, ugyanakkor visszatérő élményünk a workshopon, hogy bár nagyon fontos a szex, teher is, stresszforrás, olykor finom, máskor kevésbé finom formában. A szexbe beépített nyomás szorongáshoz vezethet, ami továbbgyűrűzhet a bizonytalanságig és az önbizalomhiányig.

Amikor egy férfi először szeretkezik egy nővel, mindig jelentős rajta a nyomás, hogy bebizonyítsa, milyen jó szerető; az is lehet, hogy arra törekszik, ő legyen az adott nőnek a valaha volt legjobb szeretője. Sok az elvárás, magas a tét. Kezdjük azzal, hogy erekció kell hozzá, ez pedig, mint tudjuk, még ideális esetben sem garantált. Aztán, ha és amikor van erekció, olyan sokáig fenn kell tartani, amennyire csak lehetséges, és ez azt jelenti, hogy bizonyos szintű ingerlés és izgatás kell hozzá. Ezzel egy időben a férfi azon imádkozik, csak nehogy túl hamar ejakuláljon, vagy legalábbis ne azelőtt, hogy a nőnek orgazmusa lenne. Ha minden jól alakul, még talán egy időben is lesz orgazmusa a két embernek.

Annyi változást kell belekalkulálni a folyamatba, hogy az ember könnyen eltéved, miközben az optimális hatásfokig igyekszik felügyelni és megszervezni a helyzetet. A szerelmi viszony kezdetén a férfi általában határozottabban tudatában van a stressznek és a teljesítményspecifikus szorongásának (amit remélhetőleg a nő nem vesz észre), hiszen közvetlenül szembe kell néznie azzal, hogy sikerre akarja vinni az ügyet. Egy idő után azonban, ahogy felépül a kapcsolat, ahogy kialakul a hétköznapok ismerőssége, a férfi teljesítményszorongását maga alá temeti a kényelmes szexuális rutin. Még ha a férfi nincs is tudatában a saját szexuális bizonytalanságának, mindenhová magával viszi az érzelmi feszültséget, élete minden egyes napján.

Az az igazság, hogy egy nő sok minden miatt egész nyugodtan kritizálhatja a férfit – rosszul főz, rosszul vezet, nem vitte semmire a munkában, akár még boldogtalan apa is lehet. Az ilyenfajta bírálatot soha nem könnyű végighallgatni, de azért valahogy túléljük. Ellenben, ha egy nő arra vetemedik, hogy a szexuális viselkedésünket véleményezze, hogy a teljesítményünket kérdőjelezze meg, az betalál, az a legérzékenyebb pontunkat érinti meg, és szétzilálja a férfi egót. Igen nehéz azt megemésztenie egy férfinak, ha mint szeretőt nem értékelik, vagy nem eléggé.

Teljesítmény helyett ellazulás

Akár tudunk róla, akár nem, személyiségünk, önazonosságunk, önmagunk észlelése mélyen a szexben gyökerezik, és abban, amilyen szexuális lényként tekintünk önmagunkra. Az is a szex funkciói közé tartozik, hogy megerősít minket a hatalmunkban, potens férfi mivoltunkban, ennélfogva – akár tudatosan, akár tudattalanul – összekapcsolódik a nyomással és a teljesítménnyel, amikor arra törekszünk, hogy bebizonyítsuk, mennyit érünk.

Azok a férfiak, akik rászánják magukat, hogy a szex ellazult formáival kezdjenek kísérletezni, úgy, ahogy azt az előttünk álló fejezetek leírják, arról számolnak be, hogy hihetetlen megkönnyebbülés eltávolítani a stresszt mint tényezőt a szexualitásból. A nagyszabású akciózás, amelyről a világ kérdés nélkül elfogadja, hogy természetes része a szexnek, egyszerűen elhalványul, mert már nincs rá szükség. Ahhoz, hogy egy férfi relaxáltan tudjon viselkedni a szexben, bátorítani kell, csak nyugodtan szabaduljon meg a gondolattól, hogy neki, a férfinak, száz százalékban felelősséget kell viselnie a közös szexuális élményért, legyen az remek, megfelelő vagy olyan, ami űrt hagy az emberben. Ahelyett, hogy egymaga vinné a szexuális esemény súlyát, ami részéről elképesztő erőfeszítés, a férfi így felfedezheti, hogy kell a szexben egyszerűen lenni – intenzíven jelen lenni az itt és mostban –, kitapasztalni azt a sokkal lazább szexuális attitűdöt, amelyben nincs teljesítmény, erőfeszítés, feszültség.

Ha nincs cél, nincs nyomás

Amikor épp egy egészen más szexuális stílust derítünk fel, nagy segítség egy bizonyos tudati váltás: a „tenni”-ről a „lenni”-re. Ahhoz, hogy megszűnjön a nyomás a teljesítményre – ez a „tenni” –, első lépésben meg kell szabadulnunk attól, amit célnak tekintünk. A szexben a cél általában az, hogy eljussunk az orgazmusig. Többnyire az orgazmus az az élmény, amely miatt az emberek egyáltalán szexuális életet akarnak élni, és ha az orgazmus céllá válik, létrejön a nyomás. Szeretkezés közben minden konkrét szándékunk és erőfeszítésünk erre a záróállapotra irányul – nevezetesen egy hallatlanul felfokozott, intenzív gyönyörállapotra, amely akár több másodpercig is eltart.

Sok zavaró tényezőt von maga után az, ha a szex alapvető céljának az orgazmust nevezzük ki. Kezdetnek mindjárt az történik, hogy annyira koncentrálunk a célba érésre, hogy ettől természetes módon beelőzzük önmagunkat. Ez ugyanúgy igaz a nőkre, mint a férfiakra. Aki odafigyel, észreveheti, hogy többet gondol a következő behatolásra, mint arra, amelyik most, éppen most történik. Általában az érdekel minket, ami előttünk áll, ami hamarosan következik, nem pedig az, ami e pillanatban zajlik. Izgatóbb a következő behatolás, mert azzal is egy lépéssel közelebb kerülünk a nagyszabású fináléhoz. Tudattalanul a jövőre fókuszálunk: miközben a test teljes egészében átadja magát a folyamatnak, nem vagy alig vagyunk tudatában a jelennek, a pillanatnak. Az elmével tartunk, amelynek határozott elképzelései vannak arról, milyen legyen a szex, ahelyett, hogy ráhangolódnánk a test bölcsességére, és hallgatnánk, mit mond.

Gyakran hallani férfiaktól, hogy sűrűbb szexre vágynak, de nem tudják, hogyan tudnák ezt megoldani. Sok férfi már egyáltalán nem bízik abban, hogy képes felkelteni a nő figyelmét, és szinte egyáltalán nincs ötletük arra nézve, hogyan érjék el, hogy a nő nagyobb érdeklődést mutasson a szex iránt. A módszerünk gyakorlása során sokszor tapasztaljuk, hogy a fentihez hasonló, régóta húzódó problémák egészen rendkívül rövid idő alatt elkezdenek megoldódni – ennek pedig egyetlen oka az a nem célirányos, ellenben tudatos szexuális szemlélet és stílus, amelyet mi ajánlunk. Az elvonulásokon általában már két-öt nap alatt mutatkoznak biztató jelei annak, hogy valami elindult, mind egyének, mind párok esetében. Megtiszteltetés, hogy újra meg újra tanúi lehetünk ennek a csodának. Mintha a sötét felől a világosság, a félelem felől a szeretet felé indulnának el. Minden sorompó, minden gond, amelyekkel az érkezők küzdenek, elkezd gyengülni és halványulni, a párok pedig rátalálnak a szexualitás egy üdítően új ösvényére, amely új dimenziókba, ismeretlen vidékre, és korlátlan szeretethez vezet. Az, hogy ez milyen könnyedén megtörténik, egyszerre csodálatra méltó és megnyugtató.

Alakítsd át a tested, és átalakul az elméd

Az a fajta elmozdulás, amelyet a résztvevőink megtapasztalnak, kizárólag azért lehetséges, mert az elméjük hatalmas fordulatot hajtott végre, és hajlandó a megszokottal szemben található, a teljesen ellentétes perspektívából szemlélni a szexualitást és a szerelmet. Az emberek azt veszik észre, egyszer csak könnyedén szeretkeznek, még erőfeszítésükbe sem kerül – végre igazán megtörténik az, amire a szó utal. Ha szeretkezés közben benne maradunk a jelenben, természetes módon szeretetet és szerelmet generálunk.

A kínálkozó megoldás meglehetősen egyszerű – vagy legalábbis úgy tűnik! Ha valamennyien átformáljuk azt, ami az elménkben lakik a szexualitással kapcsolatban, a legvalószínűbb, hogy egyszer csak észrevesszük, drámaian kevesebb a szexre, szerelemre, párkapcsolatra vonatkozó problémánk, mindaz, amibe az emberek olyan boldogtalanul képesek beletörődni.

Az emberiségnek több szexre van szüksége

A szexualitás nehézségeit férfiak és nők egyaránt megtapasztalják, ennek tragikus következménye, hogy az emberi lények egyszerűen nem szexelnek eleget. Amikor végre mégis eljutnak odáig, az élmény kurta. A legtöbb pár nem szeretkezik elég gyakran ahhoz, hogy az a lehető legjobb hatással lehessen a mentális, fizikai és érzelmi jólétükre. Sokan hosszú hónapokon át egymáshoz sem érnek, és ez az időtartam akár évekre is nyúlhat. A szex jóllakatja a testünket, a szívünket, a lelkünket, az intelligenciánkat, a kreativitásunkat, és mindenekelőtt a szeretetre való képességünket – hogy szeressük önmagunkat és másokat. Meg lehet közelíteni a szeretetet és a szerelmet más úton is, nem csak a szexen keresztül, de ha van szexuális életed, vagy vágysz rá, mint a legtöbb férfi, akkor miért is ne hozd ki belőle a lehető legtöbbet.

Nemrég az Egyesült Királyságban egy műholdas csatornán felmérést végeztek arról, hogy jellemzően mit bánnak az emberek a legkínzóbban a halálos ágyukon. E szerint tíz angol nyugdíjasból hét – férfiak, nők egyaránt – azt sajnálta, hogy nem „kufircolt” többet. Tehát miközben elindultak a halál felé, több szexet szerettek volna a múltjukban tudni. Micsoda elképesztő felfedezés. Az emberi lény szexuálisan kielégületlenül hagyja itt ezt a világot. És mivel sürgős és szükséges, hogy az ember még életében többet szexelhessen, fejlettebb, fenntarthatóbb szexuális stílust kell kifejlesztenünk, amely aztán halálunk napjáig irányítható és megvalósítható. Olyan szemléletre van szükségünk, amelyben a szex nem kezd lankadni csak azért, mert megkopott az újdonság varázsa, mert átvette a helyét az érdektelenség, mert elbíztuk magunkat, vagy mert az impotencia vagy a már pislákoló hormonaktivitás megnehezíti az aktust.

A felfedezések és a sebezhetőség

Ahhoz, hogy mostantól többet hozzunk ki a szexből, kalandos lépésekre kell elszánnunk magunkat, és fontos, hogy a kíváncsiság, az intelligencia vagy mindkettő hajtson minket ebbe az irányba. A megoldás az, hogy gyakran kell szeretkezni azon újdonságok és javaslatok alapján, amelyek az előttünk álló fejezetekben tárulnak fel. Ha hagyod, hogy ez vezessen, ha kitartasz amellett, ami kibontakozik belőle, hamarosan azt tapasztalhatod, hogy megváltozik az életed minősége, és egészen másképp fogsz önmagadra mint férfira tekinteni. Az is lehet, hogy teljesen más észleléseid lesznek a nőkről.

Miközben kezded felfedezni a szexualitást, elképzelhető, hogy a folyamat hirtelen régi, gyerekkori sebeket tép fel, emlékeket és bizonytalanságokat dob a felszínre. A szexualitással kapcsolatos bármilyen nehézségre és bizonytalanságra általában igaz, hogy nem szabad felülírni, sem úgy tenni, mintha nem létezne. Maradj nyitott önmagadra, hagyd, hogy feltörjenek az érzelmeid, feltörjenek a könnyeid, merj sebezhető lenni, merd nem tudni a választ, merj bizonytalan és zavarodott lenni. Az a gyógyulás, a visszailleszkedési folyamat része, amikor teret hagysz annak, hogy lényed addig rejtve maradt részeit is átérezd. A szexuális felfedezés olyan ösvény, amelyen járva valójában önmagunkat fedezzük fel, továbbá az út során nemcsak jobb szeretővé válunk, felturbózott készségekkel, hanem azok a korlátaink alakulnak át teljesen, amelyek mióta az eszünket tudjuk, gátoltak a haladásban, és több szeretetet, szerelmet, boldogságot tudunk teremteni. Egy dolog biztos: a legtöbb nő jobban szereti, ha a férfi lágy és gyengéd, mint ha kemény és durva.

Az átlagember életében ritkán jelenik meg az a módosult tudatállapot, amely orgazmikus boldogságot, szeretetet, örömöt, és valami felfoghatatlan békét hozna az életébe. Az, amikor sejtszinten sugárzik belőlünk az elevenség. Tele vagyunk energiával, ragyogunk, miközben eggyé válunk a testünkkel és az érzékeinkkel. A szeretkezés természetes módon teremt hihetetlenül könnyű helyzetet ahhoz, hogy „jelen” legyünk, és egészen elmerüljünk a testünkben. A magas szintű szexuális tudás hiánya rettenetes következményekkel jár az emberi nemre nézve. Tudattalan erők torzítanak el bennünket, amelyek a legmélyebb természetünkre hatnak, emiatt van, hogy a férfiak nem tudnak teljesen férfiak, a nők nők lenni. Ha a torzulásainkon keresztül kapcsolódunk egymáshoz – a személyiség és a szexuális énképünk torzításain –, az eredmény előbb-utóbb óhatatlanul az, hogy feszültek és boldogtalanok vagyunk.

A szexuális reflexek kialakulása, és amivé ez formál minket

Akár tetszik, akár nem, tudat alatt mindannyiunkban feltételes reflexeket alakít ki a társadalom, némelyikünkben erőteljesebben, mint másokban. A hagyományos szexualitásban a férfiak többsége a saját leghitelesebb férfi tulajdonságainak eltorzult változatával villog. Alább a táblázat bal oldalán találsz egy listát a valóban hiteles férfitulajdonságokról, a jobb oldalon pedig egy-egy szót vagy kifejezést arról, ugyanezek a tulajdonságokat mivé torzította a feltételes reflexek kialakulása. A hatvanas évek ismert szlogenje, a „Szeretkezz, ne háborúzz”, abszolút igaz. A kielégítő, beteljesítő, tápláló szex hiánya gyakran vezet dühhöz és agresszióhoz. Ha a férfi másképp értelmezi, ennélfogva másképp tapasztalja meg a szexualitást, magától előjönnek az eredeti, hiteles férfitulajdonságai.

A hiteles férfitulajdonságok
– és amivé torzulnak a kondicionálás során

Hatalom

Hatalmi visszaélés, leuralás

Jelenlét

Hiányzás

Erő

Keménység

Józan, tiszta belátás

Ítélkezés

Határozottság

Erőszakosság

Kreativitás

Látható eredmények, becsvágy

A meditáció mint szokás

Visszahúzódó természet

Akarat

Makacsság

Bátorság

Macsó viselkedés, kompenzálás

Vezetői képességek

Uralkodás más felett, irányítás, politika,
jog és igazságszolgáltatás

A védelmező, a tekintély

Főnökösködő

Vadság

Nyerseség, brutalitás

Spontaneitás

Teljesítmény

Bölcsesség

Arrogancia

Karizma

Manipuláció a szexben

A Nap, az életadó

Leégett bőr, a Föld pusztítása

Stílus, intelligencia

Nagyképűség, faragatlanság

Cselekvés

Tevékeny természet, önfejűség

Függetlenség

Elszigeteltség

Érzelmes, szeretetteljes,
együttérző

Egoista, önző

Tantrikus inspiráció

Az érzetekért élünk, egyenesen sóvárgunk utánuk. Nem hagyjuk abba, újabb és újabb érzetek nyomába eredünk, az egész életünk kimerül ebben az erőfeszítésben: szerezzünk be új érzetélményeket. Ám mi történik ilyenkor? Minél erősebben hajszoljuk az érzeteket, annál kevésbé leszünk érzékenyek. Elvész az érzékenység.

Mindez ellentmondásosnak tűnik. Amikor az érzetek tekintetében nyoma vész az érzékenységünknek. Ekkor követeljük az újabb érzeteket, még és még, a „még és még” pedig tovább gyilkolja az érzékenységet. „Még és még”, követelőzöl tovább, majd végül eljön a pillanat, amikor már egyáltalán nem tudsz érezni: minden érzékszerved eltompult, hullává lett. Még soha ennyire nem volt tompa és hulla az ember, mint korunkban. Azelőtt ennél mindig elevenebb volt, hiszen temérdek lehetőséggel számolhatott, amelyekből temérdek érzete kerekedett. Mostanra azonban a tudomány, a haladás, a civilizáció, az oktatás létrehozta lehetőségek mentén egyre távolabb és távolabb hatolunk az érzetek világában. Az ember végül halott emberré változik, elvész az érzékenysége. Ha egyre több és több ételbe kóstolsz bele – határozottabb ízekre és erősebb tálakra találsz –, elveszíted az ízlelés képességét. Ha egyre csak járod a világot, egyre több és több csoda dolgot látsz, megvakulsz; a szemed elveszíti az érzékenységét.

Ha az istenire vágysz – az isteni a legelevenebbre, a leginkább mindig-elevenre, az örökké fiatalra, az örökzöldre utal –, ha szeretnél találkozni az istenivel, ahhoz elevenebbnek kell lenned. Hogyan, kérded? Gyomlálj ki magadból minden, érzetek utáni vágyat. Ne az érzeteket hajkurászd. Az érzékenységet. Válj érzékenyebbé.

Eltér a kettő. Ha érzeteket kérsz, akkor dolgokat kérsz, akkor tárgyakat halmozol fel. Ha azonban érzékenységet kérsz, a folyamat az érzékszerveidet vonja be, nem függ a tárgyaktól. Nem az az élet értelme, hogy tárgyakat halmozzatok fel. El kell mélyítenetek az érzelmeiteket, a szíveteket, a szemeteket, a fületeket, az orrotokat. Minden egyes érzékszervnek úgy kell mélyebbé válnia, hogy képes legyen érzékelni azt, ami kifinomult.